Stathelle

Stathelle er en by i Bamble kommune i Telemark. Byen har ca. 6336 innbyggere, og ligger på vestsiden av der Langesundsfjorden, Frierfjorden og Eidangerfjorden møtes og er den øvre delen av Langesund/Stathellehalvøya. Byen var tidligere et ladested under Skien, og egen kommune inntil 1964 da den ble en del av Bamble kommune. Via Breviksbrua (riksvei 354, tidligere E18), og Grenlandsbrua (nåværende E18) har Stathelle veiforbindelse med Porsgrunn kommune.

«Gamle Stathelle» var et pittoresk område med trange gater. Alti Brotorvet er et moderne kjøpesenter i byens sentrum. Riksantikvar Jørn Holme uttalte på Dagsrevyen 21. november 2012 at han vil fjerne Stathelle fra listen over nasjonale kulturhistoriske miljøer som en konsekvens av utbyggingen av Alti Brotorvet. På Rugtvedt på andre siden av Høgenheifjellet er det et steinaldermonument.

Stathelle og Langesund i Bamble kommune og Brevik i Porsgrunn kommune er Grenlandsområdets tre kystbyer. Det bor noe over  mennesker i hele Grenland. Stathelle er en del av den store flerkjernebyregionen i Grenland, som SSB kaller tettstedet Porsgrunn/Skien, som Stathelle de senere år har vokst sammen med. Det tidligere Stathelle tettsted hadde  innbyggere per 2008. Delområdet Stathelle, som omfatter grunnkretsene Stathelle, Krabberødstrand, Krabberød, Eikstrand, Eik og Grasmyr, hadde  innbyggere per 2016.

 Stathelle kommune 
Stathelle er også navn på en tidligere kommune i Telemark, ladestedet ble opprettet ved kgl.res. av 21. februar 1774, og ble eget formannskap ved kgl.res. av 21. desember 1851. Stathelles første formannskapsmøte ble avholdt 2. juni 1852. I 1964 ble bykommunene Stathelle og Langesund slått sammen med Bamble kommune. Stathelle kommune var før kommunesammenslåingen kun på 0,3 km². Områdene Krabberødstrand, Kjellestad og Ekstrand hørte naturlig til Stathelle byområde, men lå altså i Bamble kommune.

 Byvåpen 
Stathelle hadde før kommunesammenslåingen eget byvåpen, og dagens kommunevåpen for Bamble er tilnærmet identisk med Stathelles gamle byvåpen. Det er kun gjort små endringer.

 Kort historikk og næringsvirksomhet 
Midt på 1800-tallet var Stathelle et driftig ladested, preget av det store handelshuset til konsul Albert Blehr d.y. på Kjellestad. Handelshuset ble bygd i 1840 og brant våren 1918. Blehr var en av landets største trelasteksportører. Han var også en betydelig skipsreder. Mange av skipene bygde han selv på verftet på Krana. Det er i dag ingen minner igjen etter skipsverftene. I dag er det småbåthavn og en park i samme området. Parken ble anlagt i begynnelsen av 1950-årene. Den har fontene-ringen fra gamle Kjellestad gård som midtpunkt. I 1907 hadde Stathelle besøk av kong Chulalongkorn av Siam, som var på rundreise i Europa.

Breviksbrua kom i 1962. Vegfarende langs den daværende Sørlandske hovedvei (mellom Oslo og Stavanger) måtte fram til 1962 ta ferge mellom byene Brevik og Stathelle. De siste årene var det til tider kilometerlange fergekøer. Fra slutten av 1960-årene frem til begynnelsen av 1970-årene økte innbyggertallet i og rundt Stathelle med flere tusen mennesker. Flere store boligfelt ble bygd ut.

Hovedgaten i Stathelle sentrum er Strandgata. I "Gata", som folk i Stathelle pleide å kalle den, lå det mange småbutikker. På begynnelsen av 1970-tallet flyttet Bamble og Langesund sparebank fra sitt lokale i Strandgata til et nytt lokale bygget der det tidligere hadde ligget to idylliske dammer, Hekkelsmyr og Bergedammen. På samme tid flyttet også Samvirkelaget til samme område. Bamble-politikerne ønsket å utvikle "bruhodeområdet" ved Breviksbrua. Brotorvet kjøpesenter ble bygd og senere utvidet. Senteret er pr. november 2012 på 34 000 kvadratmeter og har 85 virksomheter. Kjøpesenteret ligger rett ovenfor den gamle trehusbebyggelsen i Stathelle.

Hansen & Arntzen Co AS i Ekstrand ble etablert i 1929. Det er en familiebedrift. Bedriften er viden kjent for sine betydelige reparasjons-og restaureringsoppdrag. Mange kjente skip har blitt restaurert der, blant annet KS «Norge» og DS «Turisten».

Ekstrand Verksted har blant annet bygging av stålkonstruksjoner, ofte som underleverandør til skipsbygging, moduler og flytende offshoreinstallasjoner. Verkstedet har også ferdigstilt mange taubåter, lektere mv.

 Skoler 
På Grasmyr finner man Bamble VGS og Grasmyr ungdomsskole. Tidligere holdt Croftholmen VGS for yrkesfag til på eiendommen Croftholmen på halvøya Gjermundsholmen på nedre Stathelle.

Stathelle barneskole ligger i området Kjellestad. Stathelle barneskole er en av landets største barneskoler. Noen grunnskoleelever fra Stathelle er elever ved International School Telemark, som ligger ca. 10 minutter unna, på Hovet i Porsgrunn kommune. På Rugtvedt, ca 2 km unna, ligger Rugtvedt barne- og ungdomsskole. Bamble hovedbibliotek ligger også på Stathelle.

 Referanser 

Kategori:Byer i Telemark
Kategori:Tidligere kommuner i Telemark
Kategori:Bosetninger i Bamble
Kategori:Tidligere fergesteder i Telemark
Kategori:Norske kommuner etablert i 1838
Kategori:Kommuner opphørt i 1964
Kategori:Havnebyer i Norge
Kategori:Havnebyer ved Skagerrak
Kategori:Artikler i sjøfart-prosjektet